**2019.gada pārskats par Jēkabpils pilsētas pašvaldībai piederošām kapitālsabiedrībām un kapitāla daļām**

Sagatavots atbilstoši Publiskas personas kapitāla daļu un

kapitālsabiedrību pārvaldības likuma 36.panta 11.apakšpunktam

Satura rādītājs

1. Jēkabpils pilsētas pašvaldības līdzdalība kapitālsabiedrībās, kapitālsabiedrību raksturojums
2. Jēkabpils pilsētas pašvaldības līdzdalības kapitālsabiedrībās izvērtējums un vispārējais stratēģiskais mērķis.
3. Dividenžu politika un 2019.gadā pašvaldības budžetā iemaksātās dividendes.
4. Nominācijas komisijas un nomināciju procesi.
5. Informācijas atklātība kapitālsabiedrībās.
6. Kapitālsabiedrību darbības finanšu rādītāji.

Saskaņā ar Publiskas personas kapitāla daļu un kapitālsabiedrību pārvaldības likuma (turpmāk- Likums) 36.panta 11.apakšpunktu atvasināta publiska persona nodrošina, ka tās mājaslapā internetā ne vēlāk kā līdz katra gada 1. oktobrim tiek publiskots ikgadējais pārskats par atvasinātai publiskai personai piederošām kapitālsabiedrībām un kapitāla daļām. Minētajā pārskatā ietver konsolidētu informāciju par atvasinātas publiskas personas līdzdalību kapitālsabiedrībās, tās ieguldītajiem resursiem un to atdevi, kapitālsabiedrību sniegtajiem pakalpojumiem, iemaksām valsts budžetā un pašvaldību budžetos, saņemtajām valsts vai pašvaldības budžeta dotācijām, par nozarēm, kurās darbojas kapitālsabiedrības ar atvasinātas publiskas personas līdzdalību, par notikušajiem valdes un padomes locekļu nominācijas procesiem, kā arī citu informāciju, kas nepieciešama, lai sniegtu priekšstatu par atvasinātas publiskas personas kapitālsabiedrībām un kapitāla daļām. Pārskatā iekļauj arī informāciju par to, kā atvasināta publiska persona un tai piederošās kapitālsabiedrības izpildījušas šā panta 36. un šā likuma [58.](https://m.likumi.lv/ta/id/269907#p58) panta prasības.

1. Jēkabpils pilsētas pašvaldības līdzdalība kapitālsabiedrībās, kapitālsabiedrību raksturojums

Likuma “Par pašvaldībām” 14.panta pirmās daļas 1.punktā ir noteikts, ka pašvaldībām, pildot savas funkcijas likumā noteiktajā kārtībā, ir tiesības veidot pašvaldību iestādes, dibināt biedrības vai nodibinājumus, kapitālsabiedrības, kā arī ieguldīt savus līdzekļus kapitālsabiedrībās.

Publiskas personas kapitāla daļu un kapitālsabiedrību pārvaldības likuma 4.panta pirmajā daļā ir noteikts, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma 88.pantam.

Valsts pārvaldes iekārtas likuma 88.panta pirmajā daļā ir noteikts, ka ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Likuma “Par pašvaldībām” 77.panta otrajā daļā ir noteikts, ka pašvaldības īpašums izmantojams attiecīgās administratīvās teritorijas iedzīvotāju vajadzību apmierināšanai, gan nododot to publiskā lietošanā (ceļi, ielas, laukumi, parki), gan veidojot iestādes un pašvaldības kapitālsabiedrības, kas nodrošina iedzīvotāju tiesības un sniedz tiem nepieciešamos pakalpojumus (pārvaldes iestādes, sociālās un veselības aprūpes, izglītības, kultūras, sporta un citas iestādes).

Jēkabpils pilsētas pašvaldībai uz 01.01.2019. piederošās kapitālsabiedrības un kapitāla daļas:

SIA “Jēkabpils siltums” (pašvaldības līdzdalība -100%), SIA “Jēkabpils ūdens” (100%), SIA “JK Namu pārvalde”(100%), SIA „Pils rajona Namu pārvalde”(100%), SIA “Jēkabpils pakalpojumi”(100%), SIA "Jēkabpils reģionālā slimnīca"(100%), SIA „Jēkabpils autobusu parks”(51%), SIA “Vidusdaugavas SPAAO”(32,04%), SIA “Vidusdaugavas televīzija” (25%) (turpmāk – Kapitālsabiedrības). Jēkabpils pilsētas dome 2019.gada 14.februārī pieņēma lēmumu Nr.48 “Par līdzdalību kapitālsabiedrībās”, saskaņā ar kuru ir nolemts nesaglabāt līdzdalību sabiedrībā ar ierobežotu atbildību “Vidusdaugavas televīzija”, reģistrācijas Nr. 40003452864. 01.04.2019. noslēgts kapitāla daļu pirkuma līgums par Jēkabpils pilsētas pašvaldībai piederošo SIA “Vidusdaugavas televīzija” piecu kapitāla daļu pārdošanu SIA “Līvānu televīzija” par 6302,25 EUR.

Vairākums Kapitālsabiedrību sniedz pakalpojumus, kuru pieejamība ir viena no cilvēku ikdienas pamatvajadzībām.

Jēkabpils pilsētas pašvaldībai uz 01.01.2020. piederošās kapitālsabiedrības un kapitāla daļas <https://www.jekabpils.lv/lv/pasvaldiba/jekabpils-pilsetas-pasvaldibas-lidzdaliba-kapitalsabiedribas/informacija-par-kapitalsabiedribam-kuras-ir-lidzdaliba>.

Publiskas personas kapitālsabiedrībām un publiski privātām kapitālsabiedrībām, kurās Jēkabpils pilsētas pašvaldībai ir līdzdalība, nav līdzdalības citās kapitālsabiedrībās.

Pašvaldības kapitāla daļu turētāja pārstāvis kapitālsabiedrībās 2019.gadā ir domes priekšsēdētājs.

2019.gadā pašvaldība Kapitālsabiedrību pārvaldības pilnveidošanai un attīstībai veiktas šādas iniciatīvas :

Izstrādāts pārvērtējums par Jēkabpils pilsētas pašvaldības tiešo līdzdalību kapitālsabiedrībās, kuru Jēkabpils pilsētas pašvaldības dome apstiprināja ar 14.02.2019. lēmumu Nr. 48 “Par līdzdalību kapitālsabiedrībās”, kā arī noteica kapitālsabiedrībām vispārējos stratēģiskos mērķus.

Ar 06.06.2019. noslēgtas darba attiecības ar finanšu analītiķi, kura amata mērķis ir analītiskais un konsultatīvais atbalsts finanšu jomā pašvaldībai piederošo kapitāla daļu un kapitālsabiedrību pārvaldībai.

* 1. **SIA “Jēkabpils siltums”**

Likuma “Par pašvaldībām” 15.panta pirmās daļas 1.punktā ir noteikts, ka viena no pašvaldības autonomajām funkcijām ir organizēt iedzīvotājiem komunālos pakalpojumus (ūdensapgāde un kanalizācija; siltumapgāde; sadzīves atkritumu apsaimniekošana; notekūdeņu savākšana, novadīšana un attīrīšana) neatkarīgi no tā, kā īpašumā atrodas dzīvojamais fonds.

SIA “Jēkabpils siltums” dibināta 1991.gada 13.jūnijā, juridiskā adrese: Nameja iela 4A, Jēkabpils, LV-5201. Sabiedrība ar ierobežotu atbildību “Jēkabpils siltums” izveidota 2003.gada 24.aprīlī, reorganizējot Jēkabpils pašvaldības uzņēmumu “Jēkabpils siltumtīkli”. Jēkabpils pilsētas pašvaldībai pieder SIA “Jēkabpils siltums” 100% kapitāla daļas.

SIA “Jēkabpils siltums” pamatdarbības veids ir tvaika un karstā ūdens ražošana un piegāde un darbības mērķis ir organizēt Jēkabpils pilsētas centralizēto siltumapgādi.

SIA "Jēkabpils siltums" l[icence Nr.E23053](https://www.sprk.gov.lv/uploads/doc/JekabpilssiltumsLicenceNr22004.pdf) siltumenerģijas pārvadei un sadalei Jēkabpils pilsētā spēkā no 2017.gada 31.jūlija līdz 2037.gada 30.jūlijam.

Sabiedrisko pakalpojumu regulēšanas komisija centralizētās siltumapgādes tarifu Jēkabpils pilsētā ir apstiprinājusi tikai vienam uzņēmumam SIA “Jēkabpils siltums”. (avots: <https://www.sprk.gov.lv/lapas/Tarifi84>)

SIA valdes informācija par kapitālsabiedrības darbību 2019.gadā:

|  |  |
| --- | --- |
|  |  |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | SIA “Jēkabpils siltums” 14.08.2018.noslēdza līgumu ar Centrālā finanšu un līgumu aģentūru par Eiropas Savienības fonda īstenošanu Nr. 4.3.1.0/18/A/011 ‘’Siltumapgādes pārvades un sadales sistēmas efektivitātes paaugstināšana Jēkabpils pilsētā, Tvaika ielas rajonā.’’ Projekta kopējie izdevumi **EUR 1 801 851,60** , no tiem kopējie attiecināmie izdevumi EUR 1 489 133,55, atbalsta summa 40% no kopējiem attiecināmajiem izdevumiem - EUR 595 653,42, SIA ‘’Jēkabpils siltums’’ finansējums 60% no attiecināmajiem izdevumiem nepārsniedzot EUR 893 480,13. Projekts tiek realizēts vienā kārtā.  29.05.2019. SIA ‘’Jēkabpils siltums’’ noslēdza pakalpojuma līgums Ar SIA ‘’DH Solutions’’ par projekta būvuzraudzību un FIDIC Inženiera pienākuma veikšanu.20.06.2019.gada SIA ‘’Jēkabpils siltums’’ noslēdza līgumu par autoruzraudzību. 26.07.2019.gada SIA ‘’Jēkabpils siltums’’ noslēdza līgumu ar SIA ‘’Hektors’’ par projektā paredzamo būvdarbu veikšanu.  26.07.2019.gada Centrālā finanšu un līguma aģentūra minētā projekta īstenošanai ir pārskaitījusi SIA ‘’Jēkabpils siltums’’ avansu EUR 528672,22.  Iepirkuma procedūra par projektā paredzamiem būvdarbiem noslēdzās un līgums ar SIA “Hektors” noslēgts ar zemāku cenu, nekā bija ieplānots projekta budžetā, tādēļ SIA “Jēkabpils siltums” gatavo grozījumus līgumam ar Centrālo finanšu un līguma aģentūru.  05.12.2019.gada noslēgts līgums SIA “Jēkabpils siltums” ar Valsts kasi par aizņēmuma EUR 880 000,00 piešķiršanu projekta realizēšanai, aizņēmums tiks saņemts sekojošās daļās: 2019.gada decembrī – EUR 300 000,00, 2020.gada janvārī – EUR 580 000,00  2019.gadā no CFLA avansa samaksāti EUR 528 672.22 un samaksāts no Valsts kases aizdevuma EUR 300000. Projekta izpildes beigu termiņš 13.11.2020. |
| Nefinanšu mērķu 2019.gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [*https://www.jekabpils-siltums.lv/lv/par-mums/parskati-un-finanses/nefinansu-merki/*](https://www.jekabpils-siltums.lv/lv/par-mums/parskati-un-finanses/nefinansu-merki/) |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [*https://www.jekabpils-siltums.lv/lv/par-mums/parskati-un-finanses/nefinansu-merki/*](https://www.jekabpils-siltums.lv/lv/par-mums/parskati-un-finanses/nefinansu-merki/) |

Saskaņā ar Jēkabpils pilsētas domes 24.10.2019. lēmumu Nr.513 “Par galvojuma sniegšanu SIA „Jēkabpils siltums”” - sniegt galvojumu pašvaldības kapitālsabiedrībai SIA “Jēkabpils siltums”, aizņēmumam līdz 880 000,00 *euro*, Eiropas Savienības fonda projekta Nr.4.3.1.0/18/A/011 “Siltumapgādes pārvaldes un sadales sistēmas efektivitātes paaugstināšana Jēkabpils pilsētā, Tvaika ielas rajonā” realizēšanai- 05.12.2019. ar Valsts kasi noslēgts galvojuma līgums.

1.2. **SIA “Jēkabpils ūdens”**

Likuma “Par pašvaldībām” 15.panta pirmās daļas 1.punktā ir noteikts, ka viena no pašvaldības autonomajām funkcijām ir organizēt iedzīvotājiem komunālos pakalpojumus (ūdensapgāde un kanalizācija; siltumapgāde; sadzīves atkritumu apsaimniekošana; notekūdeņu savākšana, novadīšana un attīrīšana) neatkarīgi no tā, kā īpašumā atrodas dzīvojamais fonds.

SIA “Jēkabpils ūdens” dibināta 1991.gada 8.oktobrī, juridiskā adrese: Jaunā iela 60, Jēkabpils, LV-5201. Jēkabpils pilsētas pašvaldībai pieder SIA “Jēkabpils ūdens” 100% kapitāla daļas.

SIA “Jēkabpils ūdens” galvenie darbības veidi ir:

• Ūdens ieguve, attīrīšana un sadale;

• Notekūdeņu savākšana un attīrīšana.

Kapitālsabiedrība uztur ūdenssaimniecības tīklu un kanalizācijas notekūdeņu objektus, veic nepārtrauktu sabiedriskā pakalpojuma sniegšanu, nodrošina pakalpojuma drošības prasību ievērošanu, tādā veidā nodrošinot kvalitatīvu pakalpojumu.

Lai sniegtu ūdenssaimniecības pakalpojumus, sabiedrisko pakalpojumu sniedzējam, ir jābūt reģistrētam ūdenssaimniecības pakalpojumu sniedzēju reģistrā. Saskaņā ar Sabiedrisko pakalpojumu regulēšanas komisijas datiem, ūdenssaimniecības pakalpojumu sniedzēju reģistrā reģistrēts viens uzņēmums, kurš sniedz ūdenssaimniecības pakalpojumus Jēkabpils pilsētā: SIA “Jēkabpils ūdens”, kas reģistrēts ar Nr. U10053.

Pamatojoties uz 2013.gada 28.marta Jēkabpils pilsētas domes lēmumu Nr. 126 “Par sabiedrisko pakalpojumu līgumu” 2013.gada 28.martā starp Jēkabpils pilsētas pašvaldību un SIA “Jēkabpils ūdens” noslēgts līgums “Par ūdenssaimniecības pakalpojumu sniegšanu”, kurš ir spēkā līdz 2023.gada 27.martam.

Jēkabpils pilsētas domes 2018.gada 11.janvāra saistošo noteikumu Nr. 2 “Saistošie noteikumi par ūdenssaimniecības pakalpojumu sniegšanas kārtību Jēkabpils pilsētā” 6.punktā ir noteikts, ka Jēkabpils pilsētas pašvaldībā pilnvarots sniegt sabiedriskos ūdenssaimniecības pakalpojumus ir SIA “Jēkabpils ūdens”, reģistrācijas Nr. 45403000395.

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | Sabiedrība ir nodrošinājusi tehnoloģisko iekārtu un tehnikas modernizāciju, nomainot veco tehniku uz mūsdienīgu, modernu, ar plašāku funkcionalitāti. 2019.gadā ir veiktas darbības, lai paaugstinātu ūdensapgādes, notekūdeņu kanalizācijas sistēmu un notekūdeņu attīrīšanas darbības efektivitāti, nomainīti 5 sūkņi kanalizācijas sūkņu stacijās, un 1 sūknis notekūdeņu attīrīšanas stacijā (par kopējo summu 27 514 EUR), 4 frekvenču pārveidotāji notekūdeņu attīrīšanas stacijā (par kopējo summu 12 264 EUR), Sabiedrība veikusi autoparka mašīnu nomaiņu , iegādātas 2 automašīnas par kopējo summu 44 213 EUR( bez PVN), kā arī uzstādīta signalizācijas un videonovērošanas sistēma 2 kanalizācijas sūkņu stacijās (par kopējo summu 4 230 EUR). Ekspluatācijā nodoti kanalizācijas tīkli ( 707 552 EUR), ūdensvada tīkli (222 099 EUR), 2 kanalizācijas sūkņu stacijas (50 751 EUR).  Sabiedrība pārskata periodā veica darbības, lai līdz 2022.gadam sasniegtu Eiropas Savienības līdzfinansētajos projektos norādīto iedzīvotāju skaita nodrošināšanu ar kvalitatīviem ūdenssaimniecības pakalpojumiem, 2019.gadā ir ierīkoti 133 jauni kanalizācijas un 64 ūdensvada pieslēgumi.  Sabiedrība 2019.gadā ir turpinājusi darbu pie Eiropas Savienības fonda projekta “Ūdenssaimniecības pakalpojumu attīstība Jēkabpilī, 4.kārta” īstenošanas. Projektā paredzētie būvdarbi un būvuzraudzība par kopējo summu 1 117 412.56 EUR 2019.gadā ir pilnībā pabeigti. Pavisam projekta ietvaros izbūvēti un nodoti ekspluatācijā 7 345. 5 m kanalizācijas tīklu un 4 kanalizācijas sūkņu stacijas .  Sabiedrība 2019.gadā ir veikusi ūdensvada tīklu izbūvi 3 563.1 m par kopējo summu 222 099.47 EUR.  Sabiedrība 2020.gadā turpinās īstenot pasākumus, lai maksimāli piesaistītu un ieinteresētu iedzīvotājus pieslēgties centralizētajiem ūdensapgādes un kanalizācijas tīkliem. |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [*https://www.jekabpilsudens.lv/uploads/files/pielikumi/sadalas/finansu-un-nefinansu-merki/zinojums-par-2019g-finansu-un-nefinansu-merku-izpildi.pdf*](https://www.jekabpilsudens.lv/uploads/files/pielikumi/sadalas/finansu-un-nefinansu-merki/zinojums-par-2019g-finansu-un-nefinansu-merku-izpildi.pdf) |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [*https://www.jekabpilsudens.lv/uploads/files/pielikumi/sadalas/finansu-un-nefinansu-merki/zinojums-par-2019g-finansu-un-nefinansu-merku-izpildi.pdf*](https://www.jekabpilsudens.lv/uploads/files/pielikumi/sadalas/finansu-un-nefinansu-merki/zinojums-par-2019g-finansu-un-nefinansu-merku-izpildi.pdf) |

Pamatojoties uz Jēkabpils pilsētas domes 20.04.2017. lēmumu Nr.145 “Par pamatkapitāla palielināšanu” un domes 06.12.2018. lēmumu Nr. 512 “Par grozījumiem Jēkabpils pilsētas domes 20.04.2017. lēmumā Nr.145 “Par pamatkapitāla palielināšanu”, lai nodrošinātu projekta „Ūdenssaimniecības pakalpojumu attīstība Jēkabpilī, 4. kārta Nr.5.3.1.0/16/I/006” īstenošanu, 2019.gadā sabiedrības ar ierobežotu atbildību „Jēkabpils ūdens” pamatkapitālā ieguldīti 107 655,00 *eur,* pretī saņemot 107 655 jaunu daļu skaitu ar vienas daļas nominālvērtību 1,00 *euro*.

1.3. **SIA “JK Namu pārvalde”**

SIA “JK Namu pārvalde” dibināta 1991.gada 14.novembrī, juridiskā adrese: Andreja Pormaļa iela 39, Jēkabpils, LV-5201. Jēkabpils pilsētas pašvaldībai pieder SIA “JK Namu pārvalde” 100% kapitāla daļas.

SIA “JK Namu pārvalde” galvenais darbības veids ir daudzdzīvokļu māju pārvaldīšana un apsaimniekošana.

Likuma “Par valsts un pašvaldību dzīvojamo māju privatizāciju” 50.panta septītajā daļā noteikts, ka valsts dzīvojamās mājas valdītāja vai pašvaldības pienākums ir pārvaldīt dzīvojamo māju līdz tās pārvaldīšanas tiesību nodošanai dzīvokļu īpašnieku sabiedrībai vai ar dzīvokļu īpašnieku savstarpēju līgumu pilnvarotai personai, ja dzīvojamā mājā nav privatizēti visi privatizācijas objekti. Pienākums pārvaldīt dzīvojamo māju valsts dzīvojamās mājas valdītājam vai pašvaldībai ir arī tad, ja dzīvojamā mājā ir privatizēti visi privatizācijas objekti, bet nav sasaukta dzīvokļu īpašnieku kopsapulce saskaņā ar šā likuma 51.panta otro daļu.

Lai Jēkabpils pilsētas pašvaldība izpildītu likuma “Par valsts un pašvaldību dzīvojamo māju privatizāciju” 50.panta septītajā daļā noteikto pienākumu, pašvaldība atbilstoši Publisko iepirkumu likuma 4.panta pirmajai daļai ar SIA “JK namu pārvalde” 2017.gada 29.decembrī ir noslēgusi līgumu par dzīvojamo māju pārvaldīšanu un apsaimniekošanu.

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | [www.jknp.lv/?page\_id=1409](http://www.jknp.lv/?page_id=1409) |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [www.jknp.lv/?page\_id=1364](http://www.jknp.lv/?page_id=1364) |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [www.jknp.lv/?page\_id=1364](http://www.jknp.lv/?page_id=1364) |

* 1. **SIA “Pils rajona Namu pārvalde”**

SIA “Pils rajona Namu pārvalde” dibināta 1995.gada 12.decembrī, juridiskā adrese: Pils Rajons 219 - 46, Jēkabpils, LV-5202. Jēkabpils pilsētas pašvaldībai pieder SIA “Pils rajona Namu pārvalde” 100% kapitāla daļas.

SIA “Pils rajona Namu pārvalde” galvenie darbības veidi ir: dzīvojamā fonda apsaimniekošana, siltumenerģijas ražošana, pārvade un sadale Jēkabpils pilsētas mikrorajonā “Pils rajons”.

SIA “Pils rajona Namu pārvalde” vēsturiski veidota Jēkabpils pilsētas t.s. “Pils rajons” teritorijas, dzīvojamo māju pārvaldīšanai un komunālo pakalpojumu sniegšanai, jo šis mikrorajons ir bijis būvēts padomju armijas vajadzībām.

Atbilstoši likuma “Par valsts un pašvaldību dzīvojamo māju privatizāciju” 50.panta septītajai daļai un saskaņā ar Publisko iepirkumu likuma 4.panta pirmo daļu starp Jēkabpils pilsētas pašvaldību un SIA “Pils rajona Namu pārvalde” 2017.gada 8.septembrī ir noslēgts līgums par dzīvojamo māju pārvaldīšanu un apsaimniekošanu.

SIA “Pils rajona Namu pārvalde” Jēkabpils pilsētas daļu: *“Pils rajons”* nodrošina ar siltumapgādi. Siltumapgādes nodrošināšanai nepieciešamā infrastruktūra, siltumtīkli, apkures katli, katlumāja u.c. ir SIA “Pils rajona Namu pārvalde” īpašumā.

Starp Jēkabpils pilsētas pašvaldību un SIA “Pils rajona Namu pārvalde” 2014.gada 2.oktobrī ir noslēgts līgums par sabiedriskā (siltumapgādes) pakalpojuma sniegšanu uz 10 gadiem.

SIA “Pils rajona Namu pārvalde” centralizētajai siltumapgādes sistēmai pieslēgtas daudzdzīvokļu dzīvojamās mājas, ka arī uzņēmums siltumenerģiju piegādā Jēkabpils pilsētas pašvaldības iestādei „Jēkabpils vēstures muzejs”.

Ar Sabiedrisko pakalpojumu regulēšanas komisijas 20.07.2011. padomes lēmumu Nr.175 “Par sabiedrības ar ierobežotu atbildību “Pils rajona Namu pārvalde” siltumenerģijas apgādes pakalpojumu tarifiem apstiprināja SIA “Pils rajona namu pārvalde” siltumenerģijas apgādes pakalpojumu tarifus.Minētie tarifi stājās spēkā 2011.gada 1.septembrī.

Siltumenerģijas apgādes pakalpojums ir regulējams, ja kopējais siltumenerģijas apjoms ir lielāks par 5000 MWh/gadā. SIA “Pils rajona Namu pārvalde” nesasniedz Ministru kabineta 2009.gada 27.oktobra noteikumos Nr. 1227 “Noteikumi par regulējamiem sabiedrisko pakalpojumu veidiem” noteiktos rādītājus.

Jēkabpils pilsētas dome 05.09.2019. pieņēma lēmumu Nr. 407 “Par SIA “Pils rajona Namu pārvalde” siltumenerģijas tarifu”, ar kuru apstiprināja SIA “Pils rajona Namu pārvalde saražotās un realizētās siltumenerģijas realizācijas cenu (tarifu) 54,15 *euro*/MWh (piecdesmit četri eiro, 15 centi par megavatstundu).

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | Papildus ikdienas darbam dzīvojamā fonda apsaimniekošanā, uzņēmums, atbilstoši darbības stratēģijai un darbības prioritātēs noteiktiem uzdevumiem, 2019.gadā izpildījis uzdevumus dzīvojamā fonda apsaimniekošanas jomā: veikts dz.māju Pils rajons 200, 201 un 215 atsevišķu kāpņu telpu kosmētiskais remonts; lai mazinātu elektroenerģijas patēriņu, turpināta LED spuldžu uzstādīšana dzīvojamo māju koplietošanas telpās, atsev. mājās kāpņu telpu apgaismojumam uzstādīti laika releji un LED gaismekļi; dz.m. Pils rajons 215 un 218 veikts atsevišķu balkonu hidroizolācijas slāņa un virsseguma atjaunošana; veikta dz.m. Pils rajons 55, 56 un 200 piesaistītā zemesgabalu teritorijā esošo papeļu zaru polardēšana. māju energoefektivitātes paaugstināšanai, mājām Pils rajons 200 un 215 atsevišķām kāpņu telpām nomainīti kāpņutelpu logi, uzstādot jaunus PVC logus ar stikla paketi. lai uzlabotu sistēmas atgaisošanas iespējas, veikts dzīvojamo māju Pils rajons 55, 200,  204, 218 un 219 siltumapgādes sistēmas nefunkcionējošu vai bojātu noslēgventiļu nomaiņa pret jauniem ventiļiem; lai nodalītu gājēju zonu no transportlīdzekļu zonas, dz.m. Pils rajons 202 piemājas teritorijā izveidots bruģēts gājēju ietves posms gar piebraucamo ceļu;  dz.m. Pils rajons 56 palīgēkai atjaunotas koka konstrukcijas un jumta segums.  Uzlabojot ēku tehnisko stāvokli, veikta 25 balkonu/lodžiju renovācija, atjaunoti to hidroizolācijas slāni un virssegumi, veikti 3 pārvaldīšanā esošo māju kāpņu telpu kosmētiskie remonti.  Lai paaugstināto māju energoefektivitāti, veikts dzīvojamo māju Pils rajons 200 un 215 atsevišķu kāpņu telpu logu nomaiņa, uzstādot PVC logus ar stikla paketēm. Veikta siltumapgādes sistēmas un to atsevišķo mezglu regulāra apsekošana, profilaktiskie remonti un tehniskās apkopes, verificēti 7 siltumenerģijas patēriņa uzskaites skaitītāji. |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | <http://pnp.lv/f/uploads/Scan100.PDF> |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | <http://pnp.lv/f/uploads/Scan100.PDF> |

1.5. **SIA “Jēkabpils pakalpojumi”**

SIA “Jēkabpils pakalpojumi” dibināta 1997.gada 1.decembrī, juridiskā adrese: Zemgales iela 24/1, Jēkabpils, LV-5201. Jēkabpils pilsētas pašvaldībai pieder SIA “Jēkabpils pakalpojumi” 100% kapitāla daļas.

SIA “Jēkabpils pakalpojumi” pamata darbības virzieni:

1. Sadzīves atkritumu apsaimniekošana Jēkabpils administratīvajā teritorijā (kods Nr.38.11 “Atkritumu savākšana (izņemot bīstamos atkritumu)”;
2. Jēkabpils pilsētas ielu ikdienas uzturēšana, remonts un būvniecība;
3. Jēkabpils pilsētas teritoriju apsaimniekošana;
4. Jēkabpils pilsētas ielu apgaismojuma darbības nodrošināšana, apkalpošana un remonts.

Saskaņā ar Ministru kabineta 2013.gada 25.jūnija noteikumiem Nr. 337 “Noteikumi par atkritumu apsaimniekošanas reģioniem” Latvijā ir noteikti 10 atkritumu apsaimniekošanas reģioni. Jēkabpils pilsēta ietilpst Vidusdaugavas atkritumu apsaimniekošanas reģionā.

Kopējais savācamo un aizvedamo sadzīves atkritumu daudzums no Jēkabpils jānoglabā sadzīves atkritumu poligonā “Dziļā vāda”.

Atbilstoši Atkritumu apsaimniekošanas valsts plānam 2013.-2020.gadam, kas apstiprināts ar Ministru kabineta 2013.gada 21.marta rīkojumu Nr. 100 “Par Atkritumu apsaimniekošanas valsts plānu 2013.-2020.gadam” (turpmāk - Atkritumu apsaimniekošanas plāns) pašvaldībām ir nozīmīga loma Atkritumu apsaimniekošanas plāna ieviešanā un tai ir uzlikti dažādi pienākumi, lai tiktu izpildīts Atkritumu apsaimniekošanas plāns.

Lai sasniegtu Atkritumu apsaimniekošanas plānā noteiktos mērķus, Jēkabpils pilsētas pašvaldība atbilstoši Publisko iepirkumu likuma (kas bija spēkā līdz 2017.gada 1.martam) 3.panta pirmās daļas 7.punktam starp Jēkabpils pilsētas pašvaldību un SIA “Jēkabpils pakalpojumi” 2016.gada 4.augusta noslēdza līgumu par atkritumu apsaimniekošanu Jēkabpils pilsētas administratīvajā teritorijā (izbeigts 16.01.2020.).

2018.gada 1.janvārī noslēgts iepirkuma līgums “Par Jēkabpils pilsētas teritorijas apsaimniekošanu un ielu ikdienas uzturēšanu”.

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | 2019. gadu uzņēmums noslēdza ar pozitīvu darbības rezultātu (peļņa sastādīja 273109 EUR), sabiedrības neto apgrozījums 2019.gadā salīdzinot ar 2018.gadu pieaudzis par 323,39 tūkstošiem EUR.  2019.gadā sabiedrība nodrošinājusi atkritumu apsaimniekošanu Jēkabpils pilsētā, nodrošinot sadzīves atkritumu regulāru savākšanu, veicinot atkritumu šķirošanas pieejamību, izveidoti jauni dalīti vākto atkritumu šķirošanas punkti, veikta atkritumu savākšanas konteineru atjaunošana. Regulāri tiek veikta sabiedrības informēšana atkritumu šķirošanas jautājumos, aktualizēta informācija par šķirošanas infrastruktūras attīstību un pieejamību, veikts informatīvs darbs pie ilgtspējīgāka patērētāju uzvedības modeļa attīstības. Pakalpojuma sniegšanas kvalitātes uzlabošanai kā arī kvalitātes kontroles nolūkā veikti tehniski uzlabojumi atkritumu uzskaites datorprogrammā. Iegādāta kravas automašīna ar manipulatoru Iveco Trakker 58 600.  Nodrošināta pašvaldības teritoriju sanitārās tīrības uzturēšana, ielu stāvokļa ikdienas uzturēšana, nodrošinot iedzīvotājiem drošu pārvietošanos pašvaldības teritorijā. Veikta esošās infrastruktūras objektu efektīva uzturēšana un remonts, veikts darbs pie jaunu infrastruktūras objektu izveidošanas.  Sekmīgi nodrošināta Jēkabpils pilsētas dzīvnieku patversmes, Jēkabpils pilsētas kapsētas uzturēšana un citi kapitālsabiedrībai deleģētie pienākumi. Veikti infrastruktūras uzlabojumi Jēkabpils pilsētas dzīvnieku patversmē, lai tiktu nodrošinātas normatīvajiem aktiem atbilstošas dzīvnieku labturības prasības u.c.  Darbības efektivizācijas nolūkā 2019.gadā veikts sabiedrības administrācijas darbinieku funkciju audits, veikta darba pienākumu pārskatīšana un darba vietu optimizācija.  2019. gadā veikta reorganizācija klientu norēķiniem par saņemtajiem pakalpojumiem, kā rezultātā panākta efektīvāka personāla darba organizācija, panākta norēķinu nepārtrauktība arī sekojošās COVID pandēmijas laikā.  Ievērojami uzlabots darbs ar uzņēmuma debitoriem (sadarbība ar parādu piedziņas kompāniju “Julianus”).  2020.gadā plānots veikt ieguldījumus kapitālsabiedrības darbības nodrošināšanai, efektivizācijai, pakalpojumu klāsta paplašināšanai kā arī sniegto pakalpojumu kvalitātes uzlabošanai: atkritumu savākšanas mašīnas iegāde (bioloģiski noārdāmo atkritumu savākšanas paplašināšana), ekskavatora-iekrāvēja iegāde ( ielu uzturēšanas darbu nodrošināšana) un citu specializēta komunālā tehnika, aizstājot nolietoto tehniku ar jaunāku - jaudīgāku un produktīvāku. Šo mērķu sasniegšanai Jēkabpils pakalpojumi SIA plāno veikt investīcijas jaunas tehnikas iegādei līdz 275 tūkst. EUR. |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | <https://www.jekpak.lv/uploads/files/pielikumi/sadalas/par-mums/finansu-darbzinojums-2019.pdf> |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | <https://www.jekpak.lv/uploads/files/pielikumi/sadalas/par-mums/finansu-darbzinojums-2019.pdf> |

1.6. **SIA “Jēkabpils reģionālā slimnīca”**

SIA “Jēkabpils reģionālā slimnīca” dibināta 1997.gada 1.septembrī, juridiskā adrese: Andreja Pormaļa iela 125, Jēkabpils, LV-5201. Jēkabpils pilsētas pašvaldībai pieder SIA “Jēkabpils reģionālā slimnīca” 100% kapitāla daļas.

SIA “Jēkabpils reģionālā slimnīca” galvenais darbības veids ir slimnīcu darbība.

Likuma “Par pašvaldībām” 15.panta pirmās daļas 6.punktā ir noteikts, ka viena no pašvaldību autonomajām funkcijām ir nodrošināt veselības aprūpes pieejamību, kā arī veicināt iedzīvotāju veselīgu dzīvesveidu un sportu.

Saskaņā ar Ministru kabineta 2017.gada 7.augusta rīkojumu Nr. 394 “Par konceptuālo ziņojumu "Par veselības aprūpes sistēmas reformu” SIA Jēkabpils reģionālā slimnīca” ir stacionārās ārstniecības iestāde ar III pakalpojumu līmeni. III līmeņa slimnīcās (reģionālajās slimnīcās) tiks nodrošināta darbība 13 obligātajos profilos un, atbilstoši katras slimnīcas specializācijai, papildus profili. SIA “Jēkabpils reģionālā slimnīca” sadarbības teritorija ir ar SIA “Madonas slimnīca”, SIA “Aizkraukles slimnīca”, SIA “Līvānu slimnīca”.

Veselības aprūpes politikas pamatnostādnes izriet no Eiropas Savienības un Latvijas valsts politikas plānošanas dokumentiem. Latvijas plānošanas dokumentos veselības aprūpē ir noteikta loma arī Jēkabpils pilsētas pašvaldības kapitālsabiedrībai SIA “Jēkabpils reģionālā slimnīca”, līdz ar to pakalpojumi, ko sniedz SIA ‘Jēkabpils reģionālā slimnīca” ir stratēģiski svarīgs pakalpojums ne tikai pašvaldības, bet arī Latvijas valstij.

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | *2019. gada un turpmāko gadu aktivitātes, kas ļaus attīstīt un uzlabot VAP*: tiek turpināta ERAF līdzfinansētā projekta Nr.9.3.2.0/17/i/011 “Stacionārās un ambulatorās veselības aprūpes infrastruktūras uzlabošana SIA “Jēkabpils reģionālā slimnīca”, uzlabojot kvalitatīvu veselības aprūpes pakalpojumu pieejamību” īstenošana, novēršot identificētos projekta riskus veiksmīgai projekta īstenošanai. Projekta attiecināmās izmaksas 5009910 EUR un neattiecināmās 1399898 EUR.  Projekta ietvaros plānotas trīs (3) aktivitātes: 1) Stacionāra ēkas 1. stāva pārbūve;  2) Ambulatorās daļas ēkas atjaunošana;  3) Medicīnas iekārtu iegāde - trīs (3) rentgena aparāti un viens (1) datortomogrāfs  Ir izsludināti divi iepirkumi – par datortomogrāfijas iekārtas (DT) un trīs rentgena iekārtu (RTG) iegādi. RTG iepirkumā iegādāts un piegādāts portatīvais RTG, bet divu stacionāro RTG aparātu iegāde tiek veikta.  Sadarbības ERAF projekta Nr. 9.3.2.0/18/I/009 "Līvānu un Jēkabpils slimnīcu stacionārās un ambulatorās infrastruktūras attīstība kvalitatīvu veselības aprūpes pakalpojumu pieejamībai" ietvaros iegādātas iekārtas - 1 ledusskapis-saldētava Asins kabinetam, 20 perfuzori stacionāra Terapijas nodaļām, Uzņemšanas, Bērnu, Dzemdību un jaundzimušo intensīvās terapijas nodaļām, 3 elektrokardiogrāfi Terapijas un Uzņemšanas nodaļām, pacientu transportēšanas guļrati, laparaskopisko instrumentu komplekti operāciju blokam, kā arī daļēji ķirurģisko un ginekoloģisko instrumentu komplekti operāciju blokam Sabiedrības finansējuma daļa sadarbības projektā ir 52759.63 EUR.  Kapitālabiedrība iesniegusi Veselības ministrijai investīciju plānu infrastruktūras uzlabošanai 2021.-2027.gada periodam, vidēji 10 miljonu apmērā, kur paredzētas investīcijas infrastruktūras uzlabošanai, tehnoloģiju iegādei un IT tehnoloģiju atjaunošanai (2. pielikums). <https://jrslimnica.lv/wp-content/uploads/2020/07/2.pielikums.docx>  Veikta telefonsakaru atjaunināšana, pārejot no vecās telefoncentrāles uz jauno, jo ilglaicīgi no vecās telefoncentrāles četrām līnijām strādāja tikai divas, kas radīja telefonsakaru problēmas.  Apzināts slimnīcas telpu tehniskais stāvoklis un izstrādāts remontu plāns 2020. gadam. Uzsākta apgaismes ķermeņu efektivitātes nomaiņa uz led apgaismes lampām. Veikti vairāki iekšdarbu remonti. Veikts iepirkuma konkurss par šķeldas piegādi, konkursa rezultātā šķelda tiks iepirkta par 30% lētāk kā iepriekš.  2020.gadā plānots infrastruktūras uzturēšanā no Kapitālsabiedrības līdzekļiem ieguldīt 150 000 EUR (lielākie darbi ir virtuves, stacionāra jumta remonti, teritorijas ceļu remontdarbi, kā arī katlumājas vecā skursteņa demontāža). |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | Nefinanšu mērķu izpilde <https://jrslimnica.lv/wp-content/uploads/2020/06/Finanšu-un-nefinanšu_mērki_izpilde-2019.docx>  **Ambulatorās veselības aprūpes darbības uzlabošanai:**   * tika īstenots plāns stacionārās palīdzības aizvietošanai ar ambulatorajiem pakalpojumiem; * veicināta pakalpojumu labāka pieejamība, samazinātas rindas uz atsevišķiem ambulatorajiem pakalpojumiem; * attīstīti medicīniskās mājas aprūpes, rehabilitācijas un maksas pakalpojumi.   **Stacionāra darbības uzlabošanai:**   * plašāk tika izmantotas iespējas aizvietot stacionāros pakalpojumus ar dienas stacionāra un ambulatorajiem pakalpojumiem, nodrošinot efektīvāku gultu fonda izmantošanu, nepazeminot ārstēšanas kvalitāti. * ieviesta mazinvazīvu ķirurģijas metožu pielietošana * palielināta paliatīvās aprūpes pakalpojumu pieejamība.   **Perinatālās aprūpes un rehabilitācijas attīstība:**   * Ir izveidota jauna rehabilitācijas telpa. * Aprīkota telpa jaundzimušo (zīdaiņu) rehabilitācijas pasākumu veikšanai. * Rehabilitācijas kabineti aprīkoti ar nodarbībām nepieciešamajiem spoguļiem, speciālajiem paklājiem, iegādāti līdzsvara spilveni un hanteles |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | 1. Finanšu mērķu izpildes novērtējums   <https://jrslimnica.lv/wp-content/uploads/2020/06/Finanšu-un-nefinanšu_mērki_izpilde-2019.docx>  2.Finanšu 2019.gada pārskats, vadības ziņojums <https://jrslimnica.lv/wp-content/uploads/2020/04/DOC230420-23042020151206.pdf>  2019.finanšu gads noslēgts ar zaudējumiem -121 706 EUR; apgrozījuma pieaugums pret 2018.gadu+14,7 % jeb 1 870 684EUR, sniegto pakalpojumu apjoma palielināšanas rezultātā.  Fizisku personu debitoru parādu samazinājums 61,9 % jeb -18 392 EUR pret 2018.gadu, debitoru kopējā summa ir samazinājusies par 12,1% un sastāda 1,9% no apgrozījuma. |

1.7. **SIA “Jēkabpils autobusu parks”**

SIA “Jēkabpils autobusu parks” dibināts 1993.gada 8.jūnijā, juridiskā adrese: "Akurāteri", Salas pagasta, Salas novads, LV-5230. Jēkabpils pilsētas pašvaldībai pieder SIA “Jēkabpils autobusu parks” 51% kapitāla daļas.

SIA “Jēkabpils autobusu parks” galvenais darbības veids ir pilsētas un piepilsētas pasažieru sauszemes pārvadājumi.

Likuma “Par pašvaldībām” 15.panta pirmās daļas 16.punktā ir noteikts, ka viena no pašvaldību autonomajām funkcijām ir organizēt sabiedriskā transporta pakalpojumus.

Starp Jēkabpils pilsētas pašvaldību un SIA “Jēkabpils autobusu parks” 2014.gada 29.aprīlī noslēgts iepirkuma līgums par sabiedriskā transporta pakalpojumu sniegšanu ar autobusiem Jēkabpils pilsētas maršrutu tīkla pilsētas nozīmes maršrutos (Id.Nr. JPP 2013/61).

Eiropas Komisijas Eiropas transporta politikas Baltā grāmata „Ceļvedis uz Eiropas vienoto transporta telpu – virzība uz konkurētspējīgu un resursefektīvu transporta sistēmu” 2.4. apakšnodaļā “Nepiesārņojošs pilsētu transports un ceļš starp mājam un darbavietu” norādīti pamatvirzieni pilsētas sabiedriskā transporta attīstībai.

SIA “Jēkabpils autobusu parks” “Darbības programmas "Izaugsme un nodarbinātība" 4.5.1. specifiskā atbalsta mērķa "Attīstīt videi draudzīgu sabiedriskā transporta infrastruktūru" 4.5.1.2. pasākuma "Attīstīt videi draudzīgu sabiedriskā transporta infrastruktūru (autobusi)" īstenošanas īsteno projektu “Videi draudzīgu autobusu iegāde Jēkabpils pilsētai”.

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | Vadības ziņojums pie Gada pārskata par 2019.gadu  [www.jekabpilsap.lv/uploads/files/files/J%C4%93kabpils%20autobusu%20parks%20SIA%20GP%202019%20gads.pdf](http://www.jekabpilsap.lv/uploads/files/files/J%C4%93kabpils%20autobusu%20parks%20SIA%20GP%202019%20gads.pdf)  [www.jekabpilsap.lv/uploads/files/files/J%C4%93kabpils%20autobusu%20parks\_Zi%C5%86ojums\_2019\_gads\_%2026032020.pdf](http://www.jekabpilsap.lv/uploads/files/files/J%C4%93kabpils%20autobusu%20parks_Zi%C5%86ojums_2019_gads_%2026032020.pdf) |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [www.jekabpilsap.lv/uploads/files/files/J%C4%93kabpils%20autobusu%20parks\_Zi%C5%86ojums\_2019\_gads\_%2026032020.pdf](http://www.jekabpilsap.lv/uploads/files/files/J%C4%93kabpils%20autobusu%20parks_Zi%C5%86ojums_2019_gads_%2026032020.pdf) |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | [www.jekabpilsap.lv/uploads/files/files/J%C4%93kabpils%20autobusu%20parks\_Zi%C5%86ojums\_2019\_gads\_%2026032020.pdf](http://www.jekabpilsap.lv/uploads/files/files/J%C4%93kabpils%20autobusu%20parks_Zi%C5%86ojums_2019_gads_%2026032020.pdf) |

1.8. **SIA „Vidusdaugavas SPAAO”**

SIA “Vidusdaugavas SPAAO” dibināta 2005.gada 7.jūlijā, juridiskā adrese: Lāčplēša iela 1, Aizkraukle, Aizkraukles novads, LV-5101. Jēkabpils pilsētas pašvaldībai pieder SIA “Vidusdaugavas SPAAO” 32,04% kapitāla daļu.

SIA “Vidusdaugavas SPAAO” galvenais darbības veids ir atkritumu apstrāde un izvietošana.

Saskaņā ar Ministru kabineta 2013.gada 25.jūnija noteikumiem Nr. 337 “Noteikumi par atkritumu apsaimniekošanas reģioniem” Latvijā ir noteikti 10 atkritumu apsaimniekošanas reģioni. Jēkabpils pilsēta ietilpst Vidusdaugavas atkritumu apsaimniekošanas reģionā.

Atkritumu apsaimniekošanas valsts plānā ir noteikts, ka pašvaldību administratīvajās teritorijās, kuras atrodas attiecīgajā atkritumu apsaimniekošanas reģionā, radītos sadzīves atkritumus apglabā tikai attiecīgā atkritumu apsaimniekošanas reģiona sadzīves atkritumu poligonā, vai nodod tos attiecīgajās pārkraušanas stacijās.

Sadzīves atkritumu apglabāšanas pakalpojuma atkritumu poligonos sniedzēju reģistrā visā Latvijas teritorijā ir reģistrēti 11 komersanti un SIA “Vidusdaugavas SPAAO” Vidusdaugavas atkritumu apsaimniekošanas reģionā ir reģistrēts kā vienīgais komersants.

*(avots:* [*https://www.sprk.gov.lv/uploads/doc/Sadzivesatkritumuapglabasanaiatkritumupoligonospakalpojumasniedzejuregistrsuz14032018.pdf*](https://www.sprk.gov.lv/uploads/doc/Sadzivesatkritumuapglabasanaiatkritumupoligonospakalpojumasniedzejuregistrsuz14032018.pdf)*)*

Starp Latvijas Republiku, kuru pārstāv Finanšu ministrija un pašvaldībām, kurām pieder kapitāla daļas SIA “Vidusdaugavas SPAAO” 2011.gada 13.decembrī noslēgts Galvojuma līgums par SIA “Vidusdaugavas SPAAO” aizņēmuma galvošanu, kas izsniegts Kohēzijas fonda līdzfinansētā projekta Nr. 3DP/3.5.1.2.2./09/IPIA/VIDM/003 “Vidusdaugas reģiona sadzīves atkritumu apsaimniekošanas projekts. SA poligona “Dziļā vāda” būvniecība Mežāres pagastā īstenošanai. Aizdevums jāatmaksā līdz 2031.gada 20.decembrim.

SIA valdes informācija par kapitālsabiedrības darbību 2019.gadā:

|  |  |
| --- | --- |
| Kapitālsabiedrības 2019.gadā veiktie būtiskākie kapitālieguldījumi un lielākie īstenotie projekti, kā arī īstenošanas procesā esošie un plānotie projekti un to mērķis un sagaidāmā ietekme uz kapitālsabiedrības turpmāko attīstību un finanšu rādītājiem | 2019. gadā SIA “Vidusdaugavas SPAAO” viens no svarīgākajiem uzdevumiem bija nešķiroto sadzīves atkritumu priekšapstrādes uzsākšana un jauna poligona atkritumu apsaimniekošanas tarifa izstrāde. Šie abi procesi faktiski bija saistīti un papildināja viens otru, jo bez priekšapstrādes nebūtu iespējama tarifa izstrāde un apstiprināšana.  Lai to realizētu, aprīlī tika pabeigta vieglas konstrukcijas angāra uzstādīšana.  Jauna tarifa izstrādes nepieciešamība:  1. Tarifs, kas bija spēkā līdz 2019. gada 14. oktobrim (apstiprināts 2011. gada vidū) vairs nespēja segt poligona izdevumus.  2. Ņemot vērā to, ka likumdošana paredzēja, ka ar 2020. gadu poligonos nedrīkst apglabāt nešķirotos sadzīves atkritumu neveicot to priekšapstrādi, Sabiedrisko pakalpojumu regulators izstrādāja tādu tarifu aprēķināšanas metodiku, kurā tika iekļauti priekšapstrādes izdevumi un attiecīgas dabas resursu nodokļu proporcijas atkarībā no apglabāto atkritumu daudzuma pēc priekšapstrādes.  Buldozera iegāde kapitālsabiedrībai deva iespēju sakārtot atkritumu krātuvi atbilstoši prasībām:  1. Regulāra apglabājamo atkritumu izlīdzināšana un blietēšana, kā arī pārsegšana ar starpslāņa materiālu.  2. Atkritumu krātuvē tika veikta pievadceļa pagarināšana.  2019. gada nogalē reversās osmozes attīrīšanas iekārtās līdzās galvenajiem attīrīšanas moduļiem, tika uzstādīts vēl papildus priekšattīrīšanas filtrs. Tādejādi tiek samazināta slodze un apkopes biežums galvenajiem attīrīšanas moduļiem.  Nešķiroto atkritumu savākšana - ar 2019. gada janvāri uzsākta nešķiroto sadzīves atkritumu savākšana Neretas novadā.  2019.gadā iznomāti šķirošanas angāri un līnijas Aizkrauklē un Madonā. |
| Nefinanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums | <https://www.spaao.lv/lv/videja-termina-darbibas-strategija/> |
| Finanšu mērķu 2019. gadā sasniegšanas novērtējums (sabiedrībai sniegtais labums, pakalpojumu vai preču pieejamības novērtējums) | <https://www.spaao.lv/lv/videja-termina-darbibas-strategija/> |

1. **Jēkabpils pilsētas pašvaldības līdzdalības kapitālsabiedrībās izvērtējums un vispārējais stratēģiskais mērķis**

Publiskas personas kapitāla daļu un kapitālsabiedrību pārvaldības likuma 7.pantā ir noteikts, ka publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību šā likuma 4.panta nosacījumiem.

Lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija. Lēmumā ietver:

1) vērtējumu attiecībā uz atbilstību šā likuma 4.panta nosacījumiem;

2) vispārējo stratēģisko mērķi.

Publiskas personas kapitāla daļu un kapitālsabiedrību pārvaldības likuma 4.panta pirmajā daļā noteikts, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma 88.pantam.

Valsts pārvaldes iekārtas likuma 88.panta pirmajā daļā noteikts, ka ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Jēkabpils pilsētas pašvaldības dome ar 14.02.2019. lēmumu Nr. 48 “Par līdzdalību kapitālsabiedrībās” apstiprināja pārvērtējumu par Jēkabpils pilsētas pašvaldības tiešo līdzdalību kapitālsabiedrībās, nolēma saglabāt līdzdalību SIA “Jēkabpils siltums” (pašvaldības līdzdalība -100%), SIA “Jēkabpils ūdens” (100%), SIA “JK Namu pārvalde”(100%), SIA „Pils rajona Namu pārvalde”(100%), SIA “Jēkabpils pakalpojumi”(100%), SIA "Jēkabpils reģionālā slimnīca"(100%), SIA „Jēkabpils autobusu parks”(51%) un SIA “Vidusdaugavas SPAAO”(32,04%), kā arī noteica kapitālsabiedrībām vispārējos stratēģiskos mērķus. <https://www.jekabpils.lv/lv/pasvaldiba/jekabpils-pilsetas-pasvaldibas-lidzdaliba-kapitalsabiedribas/informacija-par-kapitalsabiedribam-kuras-ir-lidzdaliba>

1. Dividenžu politika

Publiskas personas kapitāla daļu un kapitālsabiedrību pārvaldības likuma 35.panta pirmajā daļā noteikts, ka atvasinātas publiskas personas augstākā lēmējinstitūcija reglamentē kārtību, kādā nosakāma dividendēs izmaksājamā peļņas daļa kapitālsabiedrībā, kurā atvasinātai publiskai personai ir izšķirošā ietekme.

Jēkabpils pilsētas dome 21.04.2016. (protokols Nr.10, 9.§) ar Domes lēmumu Nr.121 "Par nolikuma apstiprināšanu" apstiprināja nolikumu “Dividendēs izmaksājamās peļņas daļas noteikšanas un izmaksāšanas kārtība kapitālsabiedrībās, kurās Jēkabpils pilsētas pašvaldībai pieder kapitāla daļas”. 14.07.2016. ar Domes lēmumu Nr.190 “Par grozījumu nolikumā” nolikumā veikti grozījumi. <https://www.jekabpils.lv/lv/pasvaldiba/136-domes-sedes/138-domes-lemumi/2016-gada-domes-lemumi>

2019.gadā kapitālsabiedrību izmaksātās dividendes pašvaldībai : SIA „Jēkabpils autobusu parks” 8499,05 EUR.

1. Nominācijas komisijas un nomināciju procesi

Ar Jēkabpils pilsētas domes 25.02.2016. lēmumu Nr.59 “Par nolikuma apstiprināšanu” apstiprināts Nolikums par kārtību, kādā nominē kandidātus valdes locekļu amatiem kapitālsabiedrībās <https://www.jekabpils.lv/lv/pasvaldiba/136-domes-sedes/138-domes-lemumi/2016-gada-domes-lemumi> , ar 21.09.2017. lēmumu Nr.328 “Par grozījumu Nolikumā par kārtību, kādā nominē kandidātus valdes locekļu amatiem kapitālsabiedrībās” minētajā Nolikumā veikti grozījumi <https://www.jekabpils.lv/lv/pasvaldiba/136-domes-sedes/2017-gada-domes-lemumi>.

2019.gadā ar domes priekšsēdētāja rīkojumiem izsludināti divi kapitālsabiedrības valdes nominācijas procesi:

1. Ar domes priekšsēdētāja 30.05.2019.rīkojumu Nr.1 izsludināta pieteikšanās uz SIA “Jēkabpils pakalpojumi” valdes priekšsēdētāja amatu un noteikts pretendentu vērtēšanas komisijas sastāvs. Dalībnieku sapulcē 05.06.2019. par valdes priekšsēdētāju ievēlēts Guntars Leitāns.

2. Ar domes priekšsēdētāja 17.06.2019. rīkojumu Nr. 2 izsludināta pieteikšanās uz SIA “Jēkabpils reģionālā slimnīca” valdes priekšsēdētāja un locekļa amatiem un noteikts pretendentu vērtēšanas komisijas sastāvs. Dalībnieku sapulcē 31.07.2019. par valdes priekšsēdētāju ievēlēta Margarita Meļņikova, par valdes locekli Renārs Putniņš.

1. Informācijas atklātība kapitālsabiedrībās

Publiskas personas kapitāla daļu un kapitālsabiedrību pārvaldības likuma 36.pantā noteikts, ka atvasināta publiska persona nodrošina, ka tās mājaslapā internetā tiek publiskota aktuāla informācija par kapitālsabiedrībām, kurās tai ir līdzdalība, kā arī nosaka publiskojamās informācijas apjomu. Izpilddirektora 19.11.2019. rīkojumā Nr.54. " Par informācijas ievietošanu un aktualizēšanu mājas lapā www.jekabpils.lv" noteikti atbildīgie par minētā uzdevuma izpildi : sadaļās “Informācija par kapitālsabiedrībām, kurās ir līdzdalība, un Kapitālsabiedrības izmaksātās dividendes un veiktie maksājumi budžetos”- Administratīvā departamenta finanšu analītiķis, sadaļā “Kapitālsabiedrību apstiprināts gada pārskats”- Administratīvā departamenta Grāmatvedības nodaļa. Informācija ievietota <https://www.jekabpils.lv/lv/pasvaldiba/jekabpils-pilsetas-pasvaldibas-lidzdaliba-kapitalsabiedribas>

Savukārt kapitālsabiedrību informācijas publiskošanas pienākums noteikts vairākos normatīvajos aktos: Valsts un pašvaldību institūciju amatpersonu un darbinieku atlīdzības likums, 2.pants; Publiskas personas finanšu līdzekļu un mantas izšķērdēšanas novēršanas likums, 6.1.pants; Publiskas personas kapitāla daļu un kapitālsabiedrību pārvaldības likums, 58.pants; 17.10.2017. MK noteikumi Nr.630 "Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā" 9.punkts, kā arī nozari reglamentējošajos  normatīvajos aktos.

Par minētā pienākuma izpildi kapitālsabiedrību valdes iesniegušas apliecinājumu un informāciju, ka kapitālsabiedrību mājas lapās

SIA “Jēkabpils siltums” <https://www.jekabpils-siltums.lv/>

SIA “Jēkabpils ūdens” <https://www.jekabpilsudens.lv/>

SIA “JK Namu pārvalde” <http://www.jknp.lv/>

SIA „Pils rajona Namu pārvalde <http://pnp.lv/>

SIA “Jēkabpils pakalpojumi” <https://www.jekabpils-pakalpojumi.lv/>

SIA "Jēkabpils reģionālā slimnīca" <https://jrslimnica.lv/>

SIA „Jēkabpils autobusu parks” <https://www.jekabpilsap.lv/>

SIA “Vidusdaugavas SPAAO” <https://www.spaao.lv/>

kapitālsabiedrība pilnā apmērā izpildījušas

I Publiskas personas kapitāla daļu un kapitālsabiedrību pārvaldības likums [58.](https://m.likumi.lv/ta/id/269907#p58) panta prasības, publicējot māja lapā

1. Ziņas par kapitālsabiedrības darbības un komercdarbības veidiem, nozare (NACE);
2. vidēja darbības termiņa stratēģija (norādot periodu, kad un kas apstiprināja), vispārējie stratēģiskie mērķi;
3. informācija vismaz par pēdējiem pieciem gadiem
   1. kapitālsabiedrības finanšu mērķu (saskaņā ar apstiprinātu gada pārskatu) un nefinanšu mērķu īstenošanas rezultāti (sk. bilances kopsumma, neto apgrozījums, peļņas vai zaudējumu aprēķins, naudas plūsmas pārskats, dažādi kapitālsabiedrības darbību raksturojošie rezultatīvie rādītāji);
   2. veiktās iemaksas valsts vai pašvaldības budžetā (tai skaitā dividendes, atskaitījumi, nodokļu maksājumi);
   3. informācija par saņemto valsts vai pašvaldības budžeta finansējumu un tā izlietojumu (ja attiecināms);
   4. kapitālsabiedrības izstrādātie pārskati:

3.4.1 zvērināta revidenta nepārbaudītu starpperiodu pārskatu par trim, sešiem un deviņiem mēnešiem, kā arī zvērināta revidenta nepārbaudītu gada pārskatu (2.mēnešu laikā pēc pārskata perioda beigām);

3.4.2. zvērināta revidenta pārbaudītie gada pārskati,

1. pastāvīgi, atbilstoši nepieciešamībai aktualizēta informācija
   1. statūti;
   2. par valdes locekļiem (par katru atsevišķi): profesionālo darba pieredzi, izglītību, amatiem citās kapitālsabiedrībās, pilnvaru termiņiem,
   3. atalgojuma politikas principi un informācija par katra valdes atalgojumu;
   4. valdes nolikums vai cits tam pielīdzināms dokuments, kas regulē tās darbību
   5. par īpašuma struktūru (t.sk. līdzdalība citās sabiedrībās),
   6. par organizatorisko struktūru,
   7. par visām paziņotajām kapitālsabiedrības dalībnieku sapulcēm, t.sk. par darba kārtību un lēmumiem,
   8. par katra saņemtā un veiktā ziedojuma (dāvinājuma) summu un saņēmējiem vismaz par pēdējiem pieciem gadiem,
   9. par iepirkumiem vismaz par pēdējiem pieciem gadiem,
   10. cita nozīmīga informācija, ja tā nav saistīta ar komercnoslēpuma izpaušanu,
   11. kapitālsabiedrības ziedošanas (dāvināšanas) stratēģija un ziedošanas (dāvināšanas) kārtība.

II Publiskas personas finanšu līdzekļu un mantas izšķērdēšanas novēršanas likuma 6.1 panta prasības, publicējot kapitālsabiedrības mantas iznomāšanas noteikumus.

III Valsts un pašvaldību institūciju amatpersonu un darbinieku atlīdzības likuma 2.panta (41). daļas prasības, publicējot informāciju par amatpersonu (darbinieku) atlīdzības noteikšanas kritērijiem un darba samaksas apmēru sadalījumā pa amatu grupām normatīvajos aktos noteiktajā kārtībā

IV 17.10.2017. MK noteikumu Nr.630 "Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā" 9.p. prasības, publicējot reizi gadā un ne vēlāk kā trīs mēnešus pēc gada pārskata apstiprināšanas publisko tīmekļvietnē informāciju par kapitālsabiedrības iepriekšējā gadā veiktajiem pasākumiem korupcijas riska novēršanai.

V Nozari reglamentējošajos  normatīvajos aktos noteiktās informācijas publiskošanas pienākumu, publicējot obligāti publicējamo informāciju.

(Pielikumi 5.1.-5.8.)

1. Kapitālsabiedrību darbības finanšu rādītāji

Par kapitālsabiedrību darbības būtiskākajiem finanšu rādītājiem, ieguldītajiem resursiem un to atdevi 2019.gadā kapitālsabiedrību valdes sniedz informāciju sekojošu informāciju : pielikumi nr. 6.1-6.8.